Forskjellige IRBM og MRBM. Legg merke til mannen nederst til venstre.
Et **ballistisk langdistansemissil** (forkortet **IRBM**, fra engelsk **intermediate-range ballistic missile**) er et ballistisk missil med en rekkevidde på 3 000–5 000 km, med andre ord en rekkevidde som plasserer et slikt missil mellom et ballistisk mellomdistansemissil (MRBM) og et interkontinentalt ballistisk missil (ICBM). Klassifisering av ballistiske missiler etter rekkevidde gjøres hovedsakelig for enkelhets skyld, da det i virkeligheten er lite som skiller et relativt kortrekkende ICBM fra et langtrekkende IRBM. Definisjonen av rekkevidde som er brukt her blir benyttet av amerikanske Missile Defense Agency. Det nyere begrepet «stridssone-missil» (theater ballistic missile, TBM) omfatter IRBM, MRBM og SRBM, samt ethvert ballistisk missil med en rekkevidde under 3 500 km. 

Land som for tiden har IRBM er India, Israel og Saudi-Arabia. Noen andre land, slik som Iran og Nord-Korea, sies å utvikle slike missiler. USA, Sovjetunionen, Folkerepublikken Kina, Storbritannia og Frankrike var tidligere brukere av denne typen missiler.

Utvalgte IRBM
-------------

* Agni-IV (3 000–4 000 km) Indias flagg India
* Agni-III (3 500–5 000 km) Indias flagg India
* Jericho-IIB (2 800 km) Israels flagg Israel
* Musudan (2 500–4 000 km) Nord-Koreas flagg Nord-Korea
* Shahab-5 (3 000–5 000 km) Irans flagg Iran
* Shahab-6 (3 000–5 000 km) Irans flagg Iran
* RSD-10 Pioneer (SS-20) (5 500 km) Sovjetunionens flagg Sovjetunionen
* DF-3A (2 810 km) Kinas flagg Kina og Saudi-Arabias flagg Saudi-Arabia
* DF-3 (2 500 km) Kinas flagg Kina
* S2 IRBM (2 750 km) Frankrikes flagg Frankrike
* S3 IRBM (3 500 km) Frankrikes flagg Frankrike
* PGM-17 Thor (1 850–3 700 km) USAs flagg USA og Storbritannias flagg Storbritannia
* Polaris A-3 (2 500 km) USAs flagg USA og Storbritannias flagg Storbritannia
* Poseidon C3 (5 000 km) USAs flagg USA

Historie
--------

Forgjengeren til IRBM var A4b-raketten, som var utstyrt med vinger for økt rekkevidde og basert på designet til den berømte V2-raketten (Vergeltung, eller «gjengjeldelse», offisielt kalt A4), som ble designet av Wernher von Braun og brukt i stort omfang av det nasjonalsosialistiske Tyskland for å bombe engelske og belgiske byer mot slutten av andre verdenskrig. A4b fungerte som en prototype for det øvre rakettrinnet på A9/A10. Målet med programmet var å utvikle et missil som kunne nå så langt som New York fra Frankrike eller Spania (se Amerika Bomber). A4b-raketter ble testavfyrt en rekke ganger i desember 1944 og januar og februar 1945. Alle disse rakettene benyttet seg av flytende drivstoff. A4b brukte treghetsnavigasjon (IRS) mens A9 ville ha blitt styrt av en pilot. Rakettene ble skutt opp fra en fast oppskytningsrampe. Etter andre verdenskrig ble von Braun og andre fremstående tyske vitenskapsmenn i all hemmelighet overført til USA, hvor de skulle arbeide direkte for den amerikanske hæren gjennom «operasjon Paperclip», som hadde til hensikt å utvikle en amerikansk utgave av V2-raketten.

Se også
-------

* Ballistisk kortdistansemissil (SRBM)
* Ballistisk mellomdistansemissil (MRBM)
* Interkontinentalt ballistisk missil (ICBM)
* SLBM (submarine-launched ballistic missile)
* ASBM (anti-ship ballistic missile)
* INF-avtalen

Referanser
----------

1. ↑  PTI (3. juni 2011). «Sci-Tech / Science : India to test fire Agni-V by year-end». Chennai, India: The Hindu. Besøkt 15. juli 2011.
2. ↑
3. ↑  «Nuclear-capable Agni-IV nuclear warhead».  [*død lenke*]
4. 1 2  «Ballistic Missiles of the World». MissileThreat. Arkivert fra originalen 14. juli 2011. Besøkt 15. juli 2011.  «Arkivert kopi». Arkivert fra originalen 14. juli 2011. Besøkt 16. april 2013.
5. ↑  «Commission to Assess the Ballistic Missile Threat to the United States». Fas.org. Besøkt 15. juli 2011.
6. ↑
7. ↑  «Die geflügelte Rakete ( A7, A9, A4b ) (på tysk)». V2werk-oberraderach.de. Besøkt 15. juli 2011.

|  |  |
| --- | --- |
| Oppslagsverk/autoritetsdata | Encyclopædia Britannica **·** Encyclopædia Britannica
 |